GA Iris Oifigiúil an Aontais Eorpaigh 27

Ráiteas ar chúiseanna na Comhairle: Seasamh (AE) Uimh. 5/2015 ón gComhairle ar an gcéad léamh d’fhonn Rialachán ó Pharlaimint na hEorpa agus ón gComhairle lena leasaítear Rialachán (CE) Uimh. 223/2009 maidir le Staidreamh Eorpacha

(2015/C 134/04)

I. RÉAMHRÁ

Tharchuir an Coimisiún a thogra an 12 Iúil 2010 (1).

Ghlac Parlaimint na hEorpa a seasamh ar an gcéad léamh ag seisiún iomlánach an 21 Samhain 2013 (2). Thug an Banc Ceannais Eorpach uaidh a thuairim an 6 Samhain 2012 (3).

Scrúdaigh an Mheitheal um Staitisticí an rialachán atá beartaithe le breis is dhá bhliain.

Ag idirphlé trípháirteach an 3 Nollaig 2014, tháinig an dá reachtóir ar chomhthuiscint d’fhonn comhaontú mear a bhaint amach ar an dara léamh.

An 9 Eanáir 2015, chuir Uachtarán Choiste um Ghnóthaí Eacnamaíochta agus Airgeadaíochta (ECON) Pharlaimint na hEorpa litir chuig an Uachtaránacht ina léirítear go molfadh sé seasamh na Comhairle a ghlacadh gan leasuithe ag an gcruinniú iomlánach dá gcuirfeadh an Chomhairle a seasamh, mar atá san iarscríbhinn a ghabhann leis an litir uaidh, in iúl go foirmiúil don Pharlaimint.

An 27 Eanáir 2015, d’fhormheas an Chomhairle an leagan den téacs a comhaontaíodh le linn an idirphlé thrípháirtigh an 3 Nollaig 2014 (4). Agus an comhaontú thuas á chur san áireamh aici agus tar éis athbhreithniú a bheith déanta ag na saineolaithe dlí/teanga air, ghlac an Chomhairle a seasamh ar an gcéad léamh an 5 Márta 2015, i gcomhréir leis an ngnáthnós imeachta reachtach a leagtar síos in Airteagal 294 den Chonradh ar Fheidhmiú an Aontais Eorpaigh (CFAE).

II. CUSPÓIR

Chun rialachas eacnamaíoch an Aontais Eorpaigh a fhorbairt tá gá le staidreamh iontaofa, a bhfuil ról ríthábhachtach aige i bpleanáil, i gcinnteoireacht agus i bhfaireachán thionscnaimh pholaitiúla uile an Aontais Eorpaigh. Is ionann leasú Rialachán (AE) Uimh. 223/2009 maidir le staidreamh Eorpach agus gné ríthábhachtach sa phróiseas chun feabhas a chur ar iontaofacht staidrimh Eorpaigh.

III. ANAILÍS AR AN SEASAMH ÓN gCOMHAIRLE AR AN gCÉAD LÉAMH

Sa chomhréiteach ar thángthas air ag idirphlé trípháirteach an 3 Nollaig 2014, tá na gnéithe a leanas:

— Tiocfaidh Ard-Stiúrthóir Eurostat os comhair Pharlaimint na hEorpa díreach tar éis dó nó di a bheith ceaptha.

— Ceaptar an rialaitheoir ar gach Institiúid Náisiúnta Staidrimh (INS), ag a bhfuil neamhspleáchas gairmiúil, ar bhonn a inniúlachtaí gairmiúla amháin. Cuirfear deiseanna comhionanna do mhná agus d’fhir san áireamh le linn an phróisis earcaíochta.

— Rinneadh an caidreamh idir an Córas Staidrimh Eorpach (CSE) agus an Córas Eorpach Banc Ceannais (CEBC) a shoiléiriú. Leis an gcomhréiteach foráiltear go mbeidh CSE agus CEBC ag comhoibriú go dlúth ar bhonn cothrom. Déanfaidh na húdaráis náisiúnta cinneadh ar an leibhéal náisiúnta maidir le ról na hInstitiúide Náisiúnta Staidrimh chomh maith le ról an Bhainc Cheannais Náisiúnta (BCN). Mar sin féin, ní mór a chur in iúl go láidir nach foláir na prionsabail a leagtar síos i Rialachán 223/2009 a bheith á gcomhlíonadh sa mhéid go ndéanfaidh BCN staidreamh a thagann faoi shainchúram INS a thiomsú.

— Féadfar cuairteanna cigireachta a dhéanamh sna Ballstáit i gcomhréir le rialacha an Chonartha agus má dhéantar foráil sa reachtaíocht earnála do bhunús dlí do thionscnaimh den chineál sin.

— Rinneadh an “Gealltanas maidir le Muinín as Staidreamh” a shoiléiriú.

IV. CONCLÚID

Dréachtaíodh an comhréiteach ar thángthas air leis an aidhm chun aghaidh a thabhairt ar na hábhair is mó imní don Chomhairle, do Pharlaimint na hEorpa agus don Choimisiún. Go deimhin, agus é á chur i bhfáth go bhfuil an chothromaíocht cheart sa chomhréiteach seo idir na seasaimh dhifriúla atá ann, ag an am céanna, tá na trí institiúid tar éis comhaontú cothrom agus inmharthana a bhaint amach a chabhróidh go mór le hiontaofacht an staidrimh Eorpaigh a neartú.

(1) 9122/12 STATIS 29 ECOFIN 354 CODEC 1071

(2) 16317/13 CODEC 2608 STATIS 120 ECOFIN 1025 PE 540

(3) IO C 374, 4.12.2012, lch. 2.

(4) 17113/14 STATIS 143 ECOFIN 1218 CODEC 2556 + COR 1 + COR 2.